b'\n_START_ARTICLE_\nDaniel Kirkwood\n_START_SECTION_\n\xc5\xbdivljenje in delo\n_START_PARAGRAPH_\nKirkwood je leta 1838 diplomiral iz matematike na Akademiji Okro\xc5\xbeja York v Yorku, Pensilvanija. Tu je pet let pou\xc4\x8deval, nato pa je postal ravnatelj Lankastrske srednje \xc5\xa1ole v Lancastru, Pensilvanija. Po petih letih je postal ravnatelj Akademije Pottsvile v Pottsvilleu, Pensilvanija. V letu 1851 je postal profesor matematike na Kolid\xc5\xbeu Delaware v Newarku, Delaware, in leta 1856 profesor matematike na Univerzi Indiane v Bloomingtonu, Indiana, kjer je ostal od svoje upokojitve leta 1886. V tem \xc4\x8dasu je bil med letoma 1865 in 1867 na Jeffersonovem kolid\xc5\xbeu v Canonsburgu, Pensilvanija._NEWLINE_Njegov najpomembnej\xc5\xa1i dose\xc5\xbeek je raziskovanje asteroidnih tirov. Pri razporejanju tedaj nara\xc5\xa1\xc4\x8dajo\xc4\x8dega \xc5\xa1tevila odkritih asteroidov po oddaljenostih od Sonca je leta 1857 opazil ve\xc4\x8d vrzeli, sedaj imenovanih po njem Kirkwoodove vrzeli. Povezal jih je z orbitalnimi resonancami s tirom Jupitra. V istem \xc4\x8dlanku je prvi predlagal da so meteorski roji ostanki kometov, in da je Cassinijeva lo\xc4\x8dnica v Saturnovih obro\xc4\x8dih posledica resonance z enim od Saturnovih naravnih satelitov. Pojasnil je tudi, da ima Saturn ve\xc4\x8d obro\xc4\x8dev._NEWLINE_Ugotovil je tudi vzorec, ki je povezan z oddaljenostmi planetov in njihovimi vrtilnimi dobami, ki so ga poimenovali Kirkwoodov zakon. To odkritje mu je med astronomi prineslo mednarodni sloves. Walker ga je imenoval\xc2\xa0\xc2\xbbAmeri\xc5\xa1ki Kepler\xc2\xab. Walker je tudi trdil, da je Kirkwoodov zakon dokazal na splo\xc5\xa1no veljavno teorijo solarnih meglic tvorjenja planetnih sestavov.\xc2\xa0\xc2\xbbZakon\xc2\xab\xc2\xa0so ovrgli, saj so nove meritve vrtilnih dob planetov pokazale, da vzorec ne velja._NEWLINE_Kirkwood je leta 1891 postal profesor astronomije na Univerzi Stanford._NEWLINE_Vsega skupaj je objavil 129 del, med njimi tri knjige._NEWLINE_Pokopan je na pokopali\xc5\xa1\xc4\x8du Rose Hill v Bloomingtonu._NEWLINE_Kirkwood je bil bratranec guvernerja Iowe Samuela Jordana Kirkwooda, ki je pod predsedovanji predsednikov ZDA Garfielda in Arthurja postal sekretar za notranje zadeve ZDA.\n_START_SECTION_\nPoimenovanja\n_START_PARAGRAPH_\nPo njem so imenovali asteroid 1951 A 1578 Kirkwood, ki so ga odkrili leta 1951 na Observatoriju Goetheja Linka v Brooklynu, Indiana. Po njem se imenuje tudi udarni krater Kirkwood na Luni, kot tudi Kirkwoodov observatorij Univerze Indiane v Bloomingtonu._NEWLINE_V Bloomingtonu se po njem imenuje Kirkwoodova avenija.'